በፕሮቪደንት ፈንድ የታቀፉ የግል ሠራተኞች ወደ ጡረታ እንዲዞሩ የሚያስገድድ ሕግ ተረቀቀ
በፕሮቪደንት ፈንድ የታቀፉ የግል ድርጀት ሠራተኞች ወደ ግል ድርጅቶች ጡረታ እንዲዘዋወሩ የሚያስገድድ ማሻሻያ አዋጅ ተረቀቀ፡፡ የሕዝብ ተወካዮች ምክር ቤት በመጪው ሳምንት ይወያይበታል ተብሎ ይጠበቃል፡፡የግል ድርጅት ሠራተኞች ጡረታ አዋጅ ቁጥር 715/2003 በሐምሌ ወር 2003 ዓ.ም. ተግባራዊ መሆን ከመጀመሩ በፊት፣ የፕሮቪደንት ፈንድ ሽፋን ያላቸው የግል ድርጅት ሠራተኞች በነበራቸው የፕሮቪደንት ፈንድ ተጠቃሚነት ለመቀጠል እንዲወስኑ፣ ወይም በግል ድርጅት ሠራተኞች ጡረታ ስለሚሸፈኑበት ሁኔታ ሊስማሙ እንደሚችሉ ይደነግጋል፡፡ይሁን እንጂ በሠራተኞች የማኅበራዊ ዋስትና ሽፋን ላይ ልዩነት እንዳይኖር ለማድረግ ሲባል፣ ይኼንንና ሌሎች አንቀጾችን የሚያሻሽል ረቂቅ በግል ድርጅቶች ሠራተኞች የማኅበራዊ ዋስትና ኤጀንሲ ተዘጋጅቶ ለፓርላማው ተልኳል፡፡በፕሮቪደንት ፈንድ ይሸፈኑ የነበሩ ሠራተኞችን አንድ ወጥ ወደሆነው የግል ሠራተኞች የማኅበራዊ ዋስትና ማምጣት ያስፈለገው፣ ዜጎችን በአንድ የማኅበራዊ ዋስትና ሥርዓት ውስጥ ተጠቃሚ ማድረጉ በዜጎች መካከል የሚኖረውን የመብትና የጥቅም ልዩነት የሚያስወግድ በመሆኑ እንደሆነ የረቂቅ ማሻሻያ አዋጁ ማብራሪያ ያስረዳል፡፡ከዚህ በተጨማሪ ሠራተኛው በነበረው የፕሮቪደንት ፈንድ ተጠቃሚነት እንዲቀጥል ማድረጉ የሠራተኛውን ተተኪዎች (ልጆችና ቤተሰቦች) የዘለቄታ የማኅበራዊ ዋስትና መብትና ጥቅም የሚያሳጣ በመሆኑ መሻሻሉ አስፈላጊ እንደሆነ ማብራሪያው ይጠቅሳል፡፡በመሆኑም ከሰኔ 16 ቀን 2003 ዓ.ም. በፊት ተቀጥረው ይሠሩ በነበሩት የግል ድርጅቶች ውስጥ የጡረታ ወይም የፕሮቪደንት ፈንድ ሽፋን የነበራቸውና በዚሁ በነበራቸው የጡረታ ወይም የፕሮቪደንት ፈንድ ተጠቃሚነታቸውን የቀጠሉ ሠራተኞች በግል ድርጅቶች ሠራተኞች ጡረታ ሥርዓት እንዲሸፈኑ ማሻሻያ ረቂቁ መቅረቡን ያስረዳል፡፡ ከላይ የተጠቀሰው ማሻሻያ የሃይማኖት ድርጅቶች ሠራተኞች፣ የፖለቲካ ድርጅቶች ሠራተኞችና መደበኛ ባልሆነ የሥራ ዘርፍ ላይ የተሰማሩ ሰዎች በፈቃደኝነት ላይ ተመሥርተው የግል ድርጅት የማኅበራዊ ዋስትና ተጠቃሚ መሆን እንደሚችሉ ይገልጻል፡፡በፕሮቪደንት ፈንድ ወይም ቀድሞ በነበራቸው ጡረታ ለመቀጠል ተስማምተው ሲቆጥቡ የነበሩ ሠራተኞች ፈንድ፣ ወደ ግል ድርጅቶች ሠራተኞች ጡረታ ፈንድ እንደሚዘዋወር ረቂቅ ማሻሻያው ያስረዳል፡፡ ይህ ቢሆንም በፕሮቪደንት ፈንድ የቆጠቡት ወደ ግል ድርጅቶች ጡረታ ፈንድ በሚዘዋወርበት ጊዜ፣ በፕሮቪደንት ፈንዱ የተቀመጠው ከሚገባው መጠን በላይ የተከፈለ ከሆነ ልዩነቱ ለሠራተኞች ተመላሽ እንደሚደረግ ማሻሻያ ረቂቁ ይገልጻል፡፡በዚህ ረቂቅ አዋጅ ላይ ፓርላማው በቀጣዩ ሳምንት ተወያይቶ ረቂቁን ለተጨማሪ ዕይታ ለሚመለከተው ቋሚ ኮሚቴ ይመራዋል ተብሎ ይጠበቃል፡፡